أي أمة في العالم بعد ماتتكون و تستقر تماما تبني نظرتها على روحها و يولي عندها فهمها الخاص للحياة بكلها و فهمها الخاص لروحها و هذا الي بش نسموه “وعيها بذاتها ” . الوعي هاذ ا تبنيه نخبها السياسية ،الثقافية ، الاقتصادية ، الدينية و حتى الرياضية . و هي الي تبثو في وسط الشعب و تخليه فاهم روحو و عندو اسلوبو الخاص في التصرف و هذا الي يعمل ” الاصالة” و يخلي البلاد تبدع و تطور في كل مناحي الحياة .
نجيو لتونس شنلقاو؟
ندورو منا و منا و نتبعو كل شي ( سياسة ،اقتصاد ،تعليم ، جامعات،ادارة ، دين ، رياضة ، لبسة ،ماكلة ….) تي حتى اصلا من أسماء الصغار الجديدة في تونس ….
نلقاو الي كل شي تقليد من كل العالم و كل مرة موضة لين ولينا ضايعين و مش عارفين رواحنا شكون و لا شنوة لازمنا نعملو (شخلانا ضيعنا ثورة عملاقة بنقاشات في حكايات فارغة) و هذا أهم سبب لأزمة هويتنا في تونس و لانسداد افاق السياسة في البلاد و هذا اسمو ” أزمة الوعي بالذات القومية “.
الأزمة هاذي بدات ملي تكونت نخبنا المعاصرة بعد الاستعمار الفرانساوي حيث انو صار انبتات بدرجات متفاوتة عن التراث التونسي و التاريخ التونسي و طبعا شبه قطيعة بين النخب و الواقع اليومي للمواطن التونسي . و ولات نخبنا بانية نظرتها لتونس عن طريق قرايتها لكتب الرحالة الاوروبيين و الباحثين الفرانسيس الي يعملو في دراساتهم انطلاقا من أفكارهم المسبقة الي تنفي وجود الامة التونسية تماما تعتبر التوانسة مجرد “عرب” .
و هذا زاد تطور بفعل التأثير الشرق اوسطي الي ظهر في القرن العشرين و عمل نظرة غبية و غالطة تماما لتونس و اصلا النظرة الشرق اوسطية لتونس تعتبرها مجرد ملحق و تابع صغير لمصر . و هذا الي نتج عليه انو نخبنا بكلها ( من الدساترة الى الناصريين ،البعثيين و الماركسيين و الليبيراليين ) عملو مزج بين “النظرة الفرانساوية و الشرق اوسطية ” لتونس و سماتها “الشخصية التونسية ” و نتج عليها شعار ” تونس ملتقى الحضارات” ( معناها بلادنا مجرد وتيل تعمل فيه الحضارات قهوة و من بعد يسرحو ) و هذا الي خلانا نعيشو تبعية فكرية مركبة لنو عنا زوز أسياد نسمعو في كلامهم علينا احنا: سيد شرقي بوهالي و متوحش و سيد غربي عندو اشكال تاريخ معانا من القرن 9 ميلادي ( فتح صقلية).
ـــ و بما انو النخب هيا الي تصنع رؤية الشعب لروحو و تاريخو وحضارتو فمنلوموش التوانسة كي هوما ضايعين و يفرفشو و منهزمين تماما في أغلب معاركهم و اصلا منلوموهمش لتدني وعيهم عن وعي أجدادهم لحد تاريخ قريب.
( وعي التوانسة 100 سنا لتالي اعلى من وعي نخبنا تو و اي واحد ينجم يعمل اطلاع على كتاب ” العمال التونسيون و ظهور الحركة النقابية ” الي كتبو الطاهر الحداد في 1927 و تو يفهم الفرق العظيم ) .
لأن الأمة الي ماتكسابش وعيها الخاص بذاتها تعيش ضايعة و تابعة و متخلفة كيف اي انسان معندوش شخصية مينجمش يتقدم في حياتو.
نحنا في قرايتنا لتاريخنا بكلو و في اطلاعنا على كل خصائصنا الحضارية ،الثقافية ،الدينية و الاقتصادية . نحبو نبنيو “الوعي التونسي بتونس ” الي بش نحاربو بيه ” الوعي الأجنبي بتونس ” و بعدها انجمو نبثو الثقة و الفخر و الأمل في نفسية التوانسة و نصنعو “التونسي الحربي” و وقتها يولي تأسيس الدولة القومية التونسية مجرد مسألة وقت كهو.
Visits: 74
سياسة
تصفّح المقالات
المقالة السابقة
قانون تجريم الإستعمار الفرنسي على تونس
المقالة التالية
من المطالبة بالإعتذار الى تجريم الإستعمار
وسوم
أمة تونسية إرادة إستقلال إقتصاد إنتاجي ارادة القوة استعمار استقلال اقتصاد الأمة التونسية الاستعمار الفرنسي البطولة التونسية التبذير في الميزانية الثورة الثورة التونسية الحركة الوطنية الدولة الدولة التونسية السيادة التونسية القوة القومية التونسي القومية التونسية بطولات تاريخية تاريخ تاريخ تونس تجريم الإستعمار تجريم الإستعمار الفرنسي تونس ثروات طبيعية ثقافة ثورة ثورة تونس جرائم الإستعمار حرية سيادة سياسة سياسة اقتصادية سياسة خارجية شخصية تونسية فرنسا فلاحة قومية تونسية مقاومة ميزانية نقابة وعي
القومية التونسية
مجلة إلكترونية جامعة تنطق بالفكر القومي التونسي في كل المجالات التي تهم الواقع التونسي حول السياسة و الثقافة و الاقتصاد و الفن و التاريخ.